РЕШЕНИЕ НА КОМИСИЯТА
от 10 юли 2014 година
относно пускането на пазара на съдържащи мед биоциди за съществена употреба
(нотифицирано под номер С(2014) 4611)
(само текстовете на английски, гръцки, испански и хърватски език са автентични)
(2014/459/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (1), и по-специално член 5, параграф 3 от него,
като има предвид, че:
(1)
В съответствие с член 4 от Регламент (ЕО) № 1896/2000 на Комисията (2) медта е нотифицирана за употреба в продуктов тип 11, определен в приложение V към Директива 98/8/ЕО на Европейския парламент и на Съвета (3).
(2)
В рамките на съответните срокове не беше представено пълно досие в подкрепа на включването на медта в приложение I, IA или IБ към Директива 98/8/ЕО. В съответствие с Решение 2012/78/ЕС на Комисията (4), във връзка с член 4, параграф 2 от Регламент (ЕО) № 1451/2007, медта вече не може да се пуска на пазара за употреба в продуктов тип 11 от 1 февруари 2013 г.
(3)
В съответствие с член 5 от Регламент (ЕО) № 1451/2007 Хърватия, Испания, Ирландия и Гърция подадоха отделни заявления до Комисията с искане да им бъде разрешено да позволят пускането на пазара на биоциди, съдържащи мед, за различни видове употреба.
(4)
Комисията направи тези заявления публично достояние по електронен път.
(5)
От някои от заявленията става ясно, че биоцидите, съдържащи мед, се използват за предотвратяване на биологичното обрастване в основния водоподаващ тръбопровод на офшорни нефтени и газови платформи, както и на други морски и брегови съоръжения, където тази употреба е от съществено значение за предотвратяване на запушването на водоподаващия тръбопровод, който наред с другото се използва за технологични нужди, за получаване на питейна вода и вода за къпане и за противопожарни цели, тъй като запушването му може да увреди фатално здравето и да застраши безопасността на работниците, намиращи се на съоръжението.
(6)
Нещо повече, както е видно от някои от заявленията, биоцидите, съдържащи мед, се използват за предотвратяване на биологичното обрастване в основния водоподаващ тръбопровод на корабите, където тази употреба е от съществено значение, за да се избегне спирането на подаване на вода, използвана в цялата тръбопроводна и водна система на кораба. Това включва вътрешните стени на всички тръбопроводи, като например пожарогасителната система, от която зависи безопасната експлоатация на кораба.
(7)
Комисията не получи коментари по време на публичните консултации по тези заявления. Държавите членки, подали заявленията, застъпват тезата, че на тяхна територия е необходимо да разполагат с достатъчно богат набор от технически и икономически приложими алтернативи за предотвратяване на биологичното обрастване, с цел да се ограничи рискът от запушване на основния водоподаващ тръбопровод на офшорни съоръжения, други морски и брегови такива, или на кораби.
(8)
Поради това недопускането на употребата на мед в тези държави членки за предотвратяване на биологичното обрастване в основния водоподаващ тръбопровод на офшорни нефтени и газови платформи, други морски и брегови съоръжения или на кораби към настоящия момент би могло да представлява сериозен риск за общественото здраве. Освен това в много случаи е възможно изключването или замяната на съществуващите корабни системи, в които се използва мед, да се окаже твърде скъпо и трудно осъществимо в логистичен аспект и от практическа гледна точка. Ако замяната е възможна, нейното осъществяване може да отнеме известно време. Поради това поисканите дерогации за съществена употреба са необходими към настоящия момент.
(9)
При все това, освен ако без необосновано забавяне бъде подадено пълно заявление за одобряване на медта за употреба в продуктов тип 11, ползвателите на биоциди, съдържащи мед, следва да използват алтернативни методи за предотвратяване на биологичното обрастване. Поради това е целесъобразно да бъде поискано в такъв случай ползвателите в посочените държави членки да бъдат активно и своевременно информирани, с цел да им се даде възможност да се убедят, че съответните алтернативни методи са ефикасни, преди да се наложи биоцидите, съдържащи мед, да бъдат изтеглени от пазара,
ПРИЕ НАСТОЯЩОТО РЕШЕНИЕ:
Член 1
1. При спазване на условията, предвидени в член 5, параграф 3 от Регламент (ЕО) № 1451/2007, Хърватия, Испания, Ирландия и Гърция могат да разрешават пускането на пазара на биоциди, съдържащи мед (ЕО № 231-159-6; CAS № 7440-50-8) за видовете употреба, посочени в приложението към настоящото решение.
2. Ако до 31 декември 2014 г. бъдат подадени досиета за одобряване на медта в продуктов тип 11, приложими за тези видове употреба, и държавата членка, извършваща оценката, удостовери, че те са пълни, Хърватия, Испания, Ирландия и Гърция могат да продължат да разрешават пускането на пазара до крайния срок, предвиден в член 89 от Регламент (ЕС) № 528/2012 на Европейския парламент и на Съвета (5) за случаите, когато едно вещество е одобрено или не е одобрено.
3. В случаите, различни от предвидените в параграф 2, Хърватия, Испания, Ирландия и Гърция могат да продължат да разрешават пускането на пазара до 31 декември 2017 г., при условие че тези държави членки гарантират, че считано от 1 януари 2015 г. ползвателите ще бъдат активно информирани за непосредствената необходимост по ефикасен начин да приложат алтернативни методи за съответните цели.
Член 2
Адресати на настоящото решение са Ирландия, Република Гърция, Кралство Испания и Република Хърватия.
Съставено в Брюксел на 10 юли 2014 година.